钦定古今图书集成/明伦汇编/闺媛典/第282卷 > 皇清十五 > 侯洵妻夏氏
## 钦定古今图书集成/明伦汇编/闺媛典/第282卷 > 皇清十五 > 侯洵妻夏氏

按《嘉定县志》：“夏氏，名淑吉，云间夏考功允彝女。年十九，归太学生侯岐曾仲子洵，年二十一而寡。子檠甫期岁，氏哭踊濒死，因藐诸孤在强延一息，屏服御，一心内典，间阅经史，喜言节义事。福王立江南，氏微语父曰：‘君相失德，东南必败。大人勿汲汲乱世，徒取覆没’。父心折之。未几，太学兄通政峒曾及其子演洁被” 难，允彝亦自沉于松塘。两家甲第，尽成瓦砾。氏先结庐曹溪、龙江间，两姓奔命，赖以栖止。演室姚，洁室龚，俱削发来从。岐曾复为故人，亡命，株连罹祸，尽室逃散。氏太姑龚氏，仓皇赴水死。氏夜舣小舟潜往，捞尸棺殓，兼收妾姑刘氏尸，舁置祖茔旁。随遣人间行，求其翁尸于云间。娣孙氏，又以是时没于上洋。叔泓被逮，氏既力为称贷营救，复抱其子荣抚之。当此覆巢破卵，云崩雨散之会，以一女子晦迹缁流，搘撑其间，送死救生，为丈夫所不能，苦亦甚矣。迨事稍平，所生藐孤又夭，遂弃一切人事，曰：“吾将三百六十骨节交付太虚，更无系恋矣。” 其时盛氏韫贞，亦云间名族，氏中表妹也。通政季净尝求婚，父母颔之而未聘。后净亡命，不知所终。韫贞著《怀湘赋》以自见。矢志空门，礼氏为师，与龚、姚为友，鱼磬经几，形影一室。岁壬寅，氏以病终，姚亦先后没。韫贞乃次其生平，私为之传。